CELEX: 62021TN0507
Language: mt
Date: 2021-08-16 00:00:00
Title: Kawża T-507/21: Rikors ippreżentat fis-16 ta’ Awwissu 2021 – Migadakis vs ENISA

18.10.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 422/23
            
         
      Rikors ippreżentat fis-16 ta’ Awwissu 2021 – Migadakis vs ENISA
      (Kawża T-507/21)
      (2021/C 422/31)
      Lingwa tal-kawża: il-Franċiż
      
         Partijiet
      
      
         Rikorrent: Ioannis Migadakis (Ateni, il-Greċja) (rappreżentant: K. Bicard, avukata)
      
         Konvenut: L-Aġenzija tal-Unjoni Ewropea għaċ-Ċibersigurtà (ENISA)
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tiddikjara t-talba tiegħu ammissibbli u fondata;
               
            
                  —
               
               
                  tannulla d-deċiżjoni mogħtija fir-rigward tiegħu;
               
            
                  —
               
               
                  tikkundanna lill-ENISA għall-ispejjeż;
               
            
                  —
               
               
                  tirriżerva lir-rikorrent id-dritt li jqajjem il-motivi l-oħra ta’ fatt u ta’ dritt li għandu jinvokahom fi żmien u f’post kif ikun xieraq;
               
            
                  —
               
               
                  tirriżerva lir-rikorrent id-dritt li jipproduċi, minbarra d-dokumenti elenkati fil-korp ta’ dan ir-rikors, kwalunkwe dokument fi żmien u f’post utli kif ikun xieraq;
               
            
                  —
               
               
                  tirriżerva lir-rikorrent kull dritt, intitolament, motiv u azzjoni oħra.
               
            
         Motivi u argumenti prinċipali
      
      Insostenn tar-rikors, ir-rikorrent jinvoka tliet motivi.
      
                  1.
               
               
                  L-ewwel motiv ibbażat fuq il-ksur tal-kuntest ġuridiku. Ir-rikorrent isostni, b’mod partikolari, li l-avviż ta’ pożizzjoni vakanti ma kienx jipprevedi eżami mill-bogħod u li ma tax il-kunsens tiegħu għal eżamijiet bil-miktub u orali mill-bogħod. Ir-rikorrent iżid li ma kellux l-għażla bejn eżamijiet wiċċ imb’wiċċ jew mill-bogħod. Barra minn hekk, skont ir-rikorrent, eżami mill-bogħod fix-xahar ta’ Lulju 2020 ma kienx iġġustifikat għaliex f’dak iż-żmien il-Greċja kienet ilha fiż-żona ħadra sa mill-4 ta’ Mejju 2020, li hija d-data li fiha ġie fi tmiemu l-lockdown. Fl-aħħar nett, ir-rikorrent isostni li huwa twarrab talli ġab 60 punt fuq 100 filwaqt li ntgħażlu biss il-kandidati eliġibbli li ġabu 75/100, filwaqt li fl-avviż xejn ma kien previst fir-rigward ta’ tali marka li wieħed kellu jġib.
               
            
                  2.
               
               
                  It-tieni motiv ibbażat fuq il-ksur tal-prinċipju ta’ ugwaljanza għar-raġuni li l-kompetizzjoni seħħet f’kundizzjonijiet ħżiena. Għaldaqstant, ir-rikorrent ma ġiex ittrattat b’ugwaljanza meta mqabbel mal-kandidati l-oħra.
               
            
                  3.
               
               
                  It-tielet motiv ibbażat fuq il-ksur tal-prinċipju ta’ oġġettività tal-marki. F’dan ir-rigward ir-rikorrent jinvoka li l-mistoqsijiet tal-eżami orali u tal-eżami bil-miktub kif ukoll il-marki għat-tweġibiet tar-rikorrent ma kinux oġġettivi.